ET Euroopa Liidu Teataja C 55/13

22. detsembril 2008 esitatud hagi — Euroopa Ühenduste Komisjon versus Itaalia Vabariik

(Kohtuasi C-571/08)

(2009/C 55/21)

Kohtumenetluse keel: itaalia

Pooled

Hageja: Euroopa Ühenduste Komisjon (esindajad: W. Mölls ja L. Pignataro)

Kostja: Itaalia Vabariik

Hageja nõuded

— Tuvastada, et kuna Itaalia Vabariik kehtestas sigarettide madalaima müügihinna ja 120-päevase tähtaja muude tubakatoodete hindade kinnitamiseks, siis on ta rikkunud direktiivi 95/59/EÜ (1) artikli 9 lõikest 1 tulenevaid kohustusi

— Mõista kohtukulud välja Itaalia Vabariigilt.

Väited ja peamised argumendid

Minimaalne hind

Komisjon väidab, et kuna Itaalia Vabariik kehtestas sigarettide madalaima müügihinna, siis rikkus ta direktiivi 95/59 artikli 9 lõiget 1 (samuti direktiivi 72/464/EMÜ (2) samasisulist artiklit 5, mis on asendatud). Nimetatud lõikes on sätestatud põhimõte, mille kohaselt tootjatel ja importijatel on õigus vabalt määrata tubakatoodete jaemüügi maksimumhinnad. Tulenevalt sellest põhimõttest ei saa liikmesriigid õigustada kaalutlusõiguse kasutamist selleks, et kehtestada jaemüügi maksimumhinnad, viidates „hinnataseme kontrollile”, „fikseeritud hindade järgimisele” või jaemüügihindade skaala kehtestamisele direktiivi 95/59/EÜ artikli 9 lõike 2 alusel.

Madalaimat müügihinda ei saa õigustada inimeste tervise kaitse kaalutlustega. Seda eesmärki, mis on ühenduse õigusaktides arvesse võetud, võib saavutada sigarettide kõrgema maksustamisega vastavalt iga liikmesriigi olukorrale kohandatud maksustamise alustele.

Itaalia valitsuse argument, et liiga kõrgete või turule kohandamata hindade tõttu tekib salakauba või võltsitud toodetega kauplemise suurenemise oht, on samuti põhjendamatu. See argument põhineb Itaalia valitsuse oletustel, mida ei kinnita ükski tõend, seega ei ole ta suutnud selgitada, kuidas maksude suurenemisest tingitud hinnaerinevused põhjustavad pettuste suuremat levikut võrreldes madalaima hinna poliitikast tuleneda võivate tagajärgedega. Komisjon märgib, et iga liikmesriigi ülesanne on teostada ühenduse õiguse raamides vajalikku kontrolli, et tagada talle tasumisele kuuluvate maksude kogumine. See vajadus ei saa aga mingil määral mõjutada liikmesriikide kohustust järgida direktiivi 95/59/EÜ ja ka selle artiklit 9.

120-päevane tähtaeg muude tubakatoodete hindade kinnitamiseks

Itaalias turustatavate muude tubakatoodete hinnad peavad olema registreeritud ametlikus hinnaskaalas. Registreerimistaotlus saadetakse Ministero dell'Economia e delle Finanze — Amministrazione Autonoma dei Monopoli di Stato'le (AAMS) (majandus- ja rahandusministeeriumi iseseisev talitus, mis haldab riigimonopole). AAMS-il ei ole kaalutlusõigust registrikande kinnitamise osas. Komisjon leiab, et 120-päevane tähtaeg, mille Itaalia võimud on kehtestanud hindade muutmise taotluse läbivaatamiseks, on nii pikk, et see halvab praktikas osaliselt selle põhimõtte toime, mis on sätestatud direktiivi 95/59/EÜ artikli 9 lõikes 1 ja mille kohaselt ettevõtjad määravad ise vabalt maksimumhinnad.

(1) Nõukogu 27. novembri 1995. aasta direktiiv 95/59/EÜ muude tubakatoodete tarbimist mõjutavate maksude kohta peale käibemaksu (EÜT L 291, lk 40; ELT eriväljaanne 09/01, lk 283).

(2) Nõukogu 19. detsembri 1972. aasta direktiiv 72/464/EMÜ muude tubakatoodete tarbimist mõjutavate maksude kohta peale käibemaksu (EÜT L 303, lk 1).